
Решение №50179/14.12.2022 по търг. д. №1575/2022 на ВКС, ТК, I т.о., докладвано от съдия Анжелина Христова
 


	
	 Р Е Ш Е Н И Е	
		
	 № 50179	
		
	 гр. София, 14.12.2022 г.	
		
	ВЪРХОВЕН КАСАЦИОНЕН СЪД на Република България, Търговска колегия, Първо отделение, в публично заседание на двадесет и четвърти ноември през две хиляди двадесет и втора година, в състав	
		
	 ПРЕДСЕДАТЕЛ: БОЯН БАЛЕВСКИ	
		
	 ЧЛЕНОВЕ: КРИСТИЯНА ГЕНКОВСКА	
		
	 АНЖЕЛИНА ХРИСТОВА	
		
	при секретаря Петя Петрова като изслуша докладваното от съдия Христова т. д. №1575 по описа за 2022г. и за да се произнесе, взе предвид следното:	
		
	Производството е по реда на чл.303, ал.1, т.5 ГПК.	
		
	Образувано е по молба от „Кристофф Иммобилиаре“ ЕАД, [населено място] чрез адв. Ал.Т. за отмяна на влязло в сила решение №127/17.02.2022г., поставено по т. д. №2424/2021г. на Софийски градски съд.	
		
	Молителят твърди, че решението е неправилно и подлежи на отмяна на основание чл.303, ал.1, т.5 ГПК - поради допуснати съществени процесуални нарушения, довели до лишаването му от възможност за участие по делото. Поддържа, че преписа от исковата молба и призовката за първото открито съдебно заседание, в което е даден и ход на устните състезания, са връчени при прилагане от съда на разпоредбата на чл.50, ал.2 ГПК, без да са налице законовите предпоставки за това. В резултат от нередовното призоваване е бил лишен от възможност за участие в производството. Моли решението да бъде отменено, а делото върнато на СГС за ново разглеждане от друг състав.	
		
	Ответникът Прокуратурата на РБ, представлявана от прокурор от Върховна касационна прокуратура излага доводи за неоснователност на молбата за отмяна. 	
		
	Върховният касационен съд, Търговска колегия, състав на Първо отделение, след като прецени данните по делото и доводите и възраженията на страните, приема следното:	
		
	Молбата по чл.303, ал.1, т.5 ГПК е подадена от надлежна страна срещу акт, подлежащ на отмяна, в рамките на преклузивния тримесечен срок по чл.305, ал.1, т.5 ГПК, поради което е процесуално допустима. 	
		
	Разгледана по същество е основателна.	
		
	С влязло в сила решение №127/17.02.2022г., постановено по т. д. №2424/2021г. на Софийски градски съд е прекратено на основание §13, ал.1 ПЗР на ТЗ, вр. чл.252, ал.1, т.4 ТЗ търговското дружество „Кристофф Иммобилиаре“ ЕАД, ЕИК[ЕИК] със седалище и адрес на управление [населено място], район Витоша,[жк], [улица]. Производството е образувано по иск на Прокуратурата, като с разпореждане №2625 от 29.11.2021г. съдът е постановил препис от исковата молба и приложенията да се връчат на ответното дружество. Съобщението до ответника е изпратено на адрес – [улица], общ. Столична, обл. София /столица/ и е върнато в цялост с отбелязване от 21.12.2021г., че „на указания адрес се намира консулството на С.. По данни на служител на консулството фирмата е напуснала адреса преди около 1, 2 години“. С разпореждане №3311 от 23.12.2021г. съдът постановява призовката до ответника да се приложи към делото като връчена по реда на чл.50, ал.2 ГПК. С определение от същата дата делото е насрочено в открито съдебно заседание, за което призовката до ответника директно е приложена по делото. На 15.02.2022г. е проведено първо открито съдебно заседание, като съдебният състав приема, че ответникът е редовно призован по реда на чл.50, ал.2 ГПК и дава ход на делото, както и на устните състезания, след които е постановено процесното съдебно решение.	
		
	 Настоящият съдебен състав установи, че на 08.12.2021г. с вписване №20211208150255 в ТРРЮЛНЦ по партидата на ответното дружество „Кристофф Иммобилиаре“ ЕАД, ЕИК[ЕИК], седалище [населено място] е вписан нов адрес на управление - район Витоша, [улица], вх.Г, ет.3, ап.5.	
		
	При така установените факти, ВКС намира за основателни възраженията на молителя за допуснати съществени процесуални нарушения, довели до ненадлежното му уведомяване за образуваното дело и неговото насрочване в открито съдебно заседание, както и до невъзможност за участието му в производството. По категоричен начин се установява, че към 21.12.2021г., когато длъжностното лице призовкар е посетил адреса на ответното дружество, както и към 23.12.2021г., когато съдът е разпоредил прилагане на върнатата в цялост призовка като връчена по реда на чл.50, ал.2 ГПК, адресът на управление на дружеството е различен от посочения в призовката и посетен от призовкаря. Новият адрес на управление е вписан на 08.12.2021г. по партидата на „Кристофф Иммобилиаре“ ЕАД, като на него не е изпращано съобщение до ответника с препис от исковата молба, както и призовка за насрочване на делото в открито съдебно заседание на 15.02.2022г., поради което към 23.12.2021г. и към 15.02.2022г. не са били налице процесуалните предпоставки за приложение на фикцията за връчване по чл.50, ал.2 ГПК.	
		
	 Разпоредбата на чл.303, ал.1, т.5 ГПК гарантира правата на страна, която поради процесуални нарушения не е могла да вземе участие лично или чрез надлежен представител при водене на делото, респ. не е могла да упражни предоставените й от закона процесуални възможности, осигуряващи правна защита, т. е. не е могла да наведе релевантни факти и обстоятелства и да посочи доказателства за тяхното установяване. 	
		
	С оглед изложеното, настоящият състав на ВКС намира искането на дружеството - молител за отмяна на влязлото в сила съдебно решение поради лишаването му от възможност да участва в делото вследствие на процесуални нарушения за основателна. Делото следва да се върне на Софийски градски съд за ново разглеждане от друг състав, който следва да разпредели и отговорността за направените съдебни разноски с оглед изхода на спора.	
		
	Воден от горното, ВКС, Търговска колегия, състав на І т. о.	
		
	Р Е Ш И:	
		
	ОТМЕНЯ на основание чл.303, ал.1, т.5 ГПК влязло в сила решение №127/17.02.2022г., поставено по т. д. №2424/2021г. по описа на Софийски градски съд. 	
		
	ВРЪЩА делото на Софийски градски съд за ново разглеждане от друг съдебен състав. 	
		
	Решението е окончателно.	
		
	ПРЕДСЕДАТЕЛ: ЧЛЕНОВЕ:	
	

[image: ] Ex-Lege.Info	



Ex-Lege.Info 		стр. 2 от 2
image1.png




